De ziua Statelor Unite ale Americii, filosoful Mihai Șora, activ pe Facebook și la aproape 100 de ani, a povestit experiența pe care a avut-o în urmă cu trei ani, când și-a dorit să ajungă pentru scurt timp pe tărâm american.

Șora a povestit că i s-a cerut nu doar dovada că are un depozit în dolari consistent – bani pe care nu îi avea -, ci și să demonstreze că are un loc de veci în România – cumva o dovadă dată autorităților americane că nu dorește să emigreze.

”Acum trei ani – adică ultima dată când am încercat să fac o călătorie în îndepărtatele Americi -, doamna de la agenția de turism ne-a dat o listă lungă (cât o zi de luni) cu actele necesare pentru viză, înainte de interviul care urma să aibă loc, conform procedurii, cu un funcționar al Ambasadei. Luiza, cetățean francez, era scutită de toate aceste formalități (inclusiv de interviu). Mie, însă, mi-au cerut – pe lângă dovada unui „depozit” de două mii de dolari în cont (n-aș avea de unde să-i adun nici într-un an, darămite într-o lună) – un act care să ateste, „dată fiind vârsta dumneavoastră”, a precizat amabila doamnă de la ghișeu, că posed un loc de veci în România (ceea ce ar fi înlăturat, pesemne, suspiciunea „organelor” americane că aș dori să emigrez). Loc de veci nu aveam (cum nu am nici astăzi), așa că am renunțat la excursie”, a scris Șora pe Facebook.